Atény 8. januára (TASR) - Na neurčito sa odkladá proces s 13 Grékmi a Kurdmi, ktorých obvinili z toho, že kurdskému vodcovi Abdullahovi Öcalanovi v roku 1999 pomohli vstúpiť ilegálne do Grécka. Vodca Strany kurdských pracujúcich (PKK) odtiaľ ušiel do Kene, kde ho zajalo turecké komando.
Grécky súd vzniesol obvinenia proti samotnému Öcalanovi, dvom Kurdom, čo ho pri údajnom ilegálnom vstupe do Grécka sprevádzali, ako aj proti desiatim Grékom, vrátane policajta vtedy pracujúceho pre grécku tajnú službu. Öcalana mali začať súdiť v jeho neprítomnosti.
Súd však dnes vyhovel žiadosti Öcalanovho advokáta, ktorý požadoval odloženie procesu. Advokát chcel odklad, kým jeho klient bude môcť podpísať plnú moc, cez ktorú sa zúčastní na pojednávaní.
Šéf PKK je vo väzbe na ostrove Imrali v Marmarskom mori. Pôvodne ho odsúdili na trest smrti, ale turecký súd v októbri minulého roka rozsudok zmenil na doživotné väzenie.
Tureckom hľadaného Öcalana zajalo turecké komando v roku 1999 v Keni, kam odletel za pomoci gréckych tajných služieb po - podľa obžaloby - dvojdňovom pobyte v Grécku.
Úsilie PKK o vytvorenie nezávislého štátu Kurdov si počas 16 rokov pretrvávajúcich bojov, ako aj teroristických útokov vyžiadalo životy asi 30.000 ľudí.